
Pamokos tema: Viešosios ir privačiosios gėrybės miesto aplinkoje.
Klausimas: Kaip mieste atsiranda skirtingos gėrybės ir paslaugos?
Temos BUP: Ekonomika ir verslumas – Valstybės vaidmens ekonomikoje ir ekonomikos rodiklių nagrinėjimas ir vertinimas. (Viešosios gėrybės)
Tikslas: Ištirti miesto aplinkoje veikiančio viešojo ir privataus sektoriaus paslaugas bei infrastruktūros elementus, nustatyti jų paskirtį ir reikšmę gyventojų poreikiams bei pagrįsti jų svarbą miesto gyvenimui.
Uždaviniai: 1. Atpažinti miesto aplinkoje veikiančio viešojo ir privataus sektoriaus paslaugų bei infrastruktūros elementų pavyzdžius.
2. Išanalizuoti, kokius gyventojų poreikius tenkina skirtingos paslaugos ir infrastruktūros elementai.
3. Argumentuotai pagrįsti, kodėl pasirinkti objektai priskiriami viešajam arba privačiajam sektoriui.
4. Pristatyti tyrimo rezultatus ir aptarti viešojo bei privataus sektoriaus reikšmę miesto ekonomikai.
Kompetencijos: Pažinimo, komunikavimo, pilietiškumo, socialinė.
Priemonės: Tyrimo lapai, refleksijos lapai, rašikliai, planšetės arba mobilieji telefonai informacijos fiksavimui, segtuvai arba kietas pagrindas rašymui lauko sąlygomis.
Vertinimas: Formuojamasis.
Metodai: Patyriminis mokymas, stebėjimo tyrimas, aplinkos analizė, grupinis darbas, diskusija, refleksija.
Vieta: Kudirkos aikštė, Gedimino pr. 9A, Vilnius.
Klasė: 9–10 klasės.
Veiklos: Mokiniai susipažįsta su viešojo ir privataus sektoriaus vaidmeniu miesto ekonomikoje. Dirbdami grupėse atlieka miesto aplinkos stebėjimo tyrimą, identifikuoja viešojo ir privataus sektoriaus paslaugų bei infrastruktūros elementų pavyzdžius, analizuoja jų paskirtį ir argumentuoja savo pasirinkimus. Mokiniai aptaria sudėtingesnius atvejus, kuriuos sunku priskirti vienai kategorijai, pristato tyrimo rezultatus ir reflektuoja apie miesto ekonomikos veikimą.
Įtrauktis: SUP mokiniams suteikiama papildoma mokytojo pagalba, leidžiama dirbti poroje arba grupėje su stipresniu mokiniu. Esant poreikiui mažinamas analizuojamų objektų skaičius arba pateikiamas iš dalies užpildytas tyrimo lapas.


PAMOKOS PLANAS
ĮVADAS (10 min)
Mokytojas pasitinka mokinius Kudirkos aikštėje ir pristato pamokos temą bei tikslą. Mokiniai supažindinami su klausimu „Kaip veikia miesto ekonomika?“ ir kviečiami trumpai pasvarstyti, kokios paslaugos bei infrastruktūros elementai leidžia miesto centrui veikti kiekvieną dieną. Mokytojas pristato situaciją: šiandien mokiniai tampa miesto ekonomikos tyrėjais. Jų užduotis – išsiaiškinti, kaip miesto centre veikia viešasis ir privatus sektoriai. Aptariamos sąvokos, tyrimo eiga ir saugaus elgesio taisyklės.
MOKYMOSI VEIKLOS (60 min)
Mokiniai grupėse tyrinėja Kudirkos aikštės ir aplinkinių gatvių aplinką. Kiekviena grupė turi surasti bent keturis viešojo sektoriaus ir bent keturis privataus sektoriaus paslaugų arba infrastruktūros elementų pavyzdžius. Prie kiekvieno pavyzdžio mokiniai nurodo objektą arba paslaugą, sektorių, tenkinamą poreikį ir argumentuoja pasirinkimą. Atlikus tyrimą grupės išrenka vieną objektą, kurį buvo sunkiausia priskirti vienai kategorijai, bei vieną svarbiausią viešojo ir vieną svarbiausią privataus sektoriaus pavyzdį.
APIBENDRINIMAS IR REFLEKSIJA (25 min)
Kiekviena grupė pristato svarbiausius tyrimo rezultatus. Aptariami sudėtingiausi klasifikavimo atvejai, lyginami argumentai. Mokiniai užpildo refleksijos lapą ir atsako į klausimus apie miesto ekonomikos veikimą, viešojo ir privataus sektoriaus reikšmę bei galimus miesto tobulinimo sprendimus.
